Betzy Marie Ohlsen

Betzy Marie Ohlsen (født Jæger 10. september 1851 i Christiania, død 23. oktober 1941 i Oslo) var en norsk kunstmaler og forfatter. I 1880- og -90-årene utga hun anonymt en rekke små barnebøker.

Liv og virke 
Betzy Marie Ohlsen var elev ved Den kongelige tegneskole under Amaldus Nielsen. Hun er spesielt kjent for sine kunstneriske skildringer av fødebyen Kristiania i 1880- og -90-årene, blant annet en oljeskisse av løkken Uranienborg fra 1880. Bildet eies av Oslo Bymuseum.
Foruten topografisk interessante bymotiver malte hun blant annet også julekort.

Hun virket også som forfatter, og over en tiårsperiode skrev hun en rekke barnebøker. I flere av dem skildrer hun sin egen oppvekst. Den første av disse utkom i 1887 med tittelen Da mama var liden. De fleste av bøkene bar undertittelen fortællinger for barnekammeret, og bøkene ble utgitt anonymt. Bøkene solgt godt etter tidens forhold.

Familie 
Betzy Marie Ohlsen var datter av sorenskriver Hans Henrik Jæger (1819–1870) og Agnes Marie Foss (1823-1912), og kusine av forfatteren Hans Jæger. Hun ble i 1873 gift med overrettssakfører Hjalmar Christian Ohlsen.

Bibliografi 
 1887: Da mama var liden – fortællinger for barnekammeret, Damm, Kristiania
 1888: Mammas smaagutter – fortællinger for barnekammeret, (af forfatteren til Da mama var liden), Damm, Kristiania
 1889: Lillegut – fortællinger for barnekammeret, (af forfatteren til Da mama var liden), Damm, Kristiania
 1889: Lillemor – fortællinger for barnekammeret, (af forfatteren til Da mama var liden), Damm, Kristiania
 1894: Da mama blev større – fortællinger for barnekammeret, (af forfatteren til Da mama var liden), Damm, Kristiania
 1894: Billedgaader (rebuser for barn)
 1896: ''Lille Eio – fortællinger for barnekammeret, Kristiania

Referanser

Kilder

Eksterne lenker 
 Norsk kunstnerleksikon: Betzy Marie Ohlsen, besøkt 25/6 2020.

Norske kunstnere
Norske malere
Norske forfattere
Norske barnebokforfattere
Personer fra Oslo